b'\n_START_ARTICLE_\nThe Amazing Spider-Man (2012)\n_START_SECTION_\nHandling\n_START_PARAGRAPH_\nPeter Parker (Andrew Garfield) er en 17 \xc3\xa5r gammel high school-outsider som bor i New York sammen med hans onkel Ben (Martin Sheen) og tante May (Sally Field), siden hans foreldre Richard (Campbell Scott) og Mary (Embeth Davidtz) p\xc3\xa5 mystisk vis forsvant da Peter var liten. P\xc3\xa5 skolen er han ofte i klammeri med den popul\xc3\xa6re Eugene "Flash" Thompson (Chris Zylka), som er kaptein p\xc3\xa5 basketballaget. Etter en av Flashs siste stunt, kommer Peter i kontakt med den intelligente og skoleflinke Gwen Stacy (Emma Stone), datter av politimester George Stacy (Denis Leary), og de faller for hverandre \xc3\xb8yeblikkelig._NEWLINE_Senere samme dag hjelper Peter onkel Ben med \xc3\xa5 rengj\xc3\xb8re kjelleren, og Peter finner sin fars gamle koffert, som inneholder en uferdig formel for reptile DNA-baserte generisk serum, som gj\xc3\xb8r at vanlige folk kan utvikle krefter dyr besitter. Richard var med p\xc3\xa5 \xc3\xa5 utvikle dette serumet sammen med hans businesspartner Dr. Curt Connors (Rhys Ifans), som Peter finner ut at for tiden jobber for et legemiddelselskap kalt Oscorp, og han tar seg inn i bedriftens base, som er Oscorp-bygningen i Manhattan. Der st\xc3\xb8ter han p\xc3\xa5 Gwen, som tilfeldigvis er l\xc3\xa6rling der. Gwen introduserer Peter for Dr. Connors og hans sjef Dr. Rajit Ratha (Irrfan Khan), som har en mappe med det samme symbolet Peter s\xc3\xa5 i sin fars koffert._NEWLINE_Peter f\xc3\xb8lger etter Ratha til et rom hvor genetisk utviklede edderkopper skapt av Richard blir brukt til \xc3\xa5 produsere kunstig, flytende edderkoppspinnv\xc3\xa6ske. Peter stjeler en av v\xc3\xa6skepatronene og blir tilfeldigvis bitt av en av edderkoppene mens han gj\xc3\xb8r det. P\xc3\xa5 vei hjem og gjennom den p\xc3\xa5f\xc3\xb8lgende dagen utvikler Peter edderkoppliknende krefter. Han f\xc3\xa5r sine f\xc3\xb8rste erfaringer med disse kreftene p\xc3\xa5 toget hjem, da han uten \xc3\xa5 mene det skaper problemer for noen av passasjerene ved hjelp av kreftene. Han bruker ogs\xc3\xa5 kreftene til \xc3\xa5 gj\xc3\xb8re narr av Flash i en basketballduell, som resulterer i at han \xc3\xb8delegger basketballkurven- og platen, og havner p\xc3\xa5 rektors kontor. Onkel Ben m\xc3\xa5 g\xc3\xa5 tidlig fra jobben for \xc3\xa5 hente Peter, og han gir ham en tale om makt og ansvar._NEWLINE_Peter bes\xc3\xb8ker Connors og presenterer seg selv som Richards s\xc3\xb8nn. De tilbringer dagen sammen mens de gj\xc3\xb8r ferdig formelen faren begynte p\xc3\xa5, f\xc3\xb8r Peter husker at han egentlig skulle f\xc3\xb8lge tante May hjem fra togstasjonen, p\xc3\xa5 grunn av at onkel Ben m\xc3\xa5tte jobbe sent. Peter kommer hjem, og finner ut at tante May har g\xc3\xa5tt tolv kvartaler alene s\xc3\xa5 sent p\xc3\xa5 natten. Han krangler heftig med onkel Ben, som forteller ham at Richard en gang sa at ansvar kommer over valg. Peter svarer syrlig med et sp\xc3\xb8rsm\xc3\xa5l om hvor faren forsvant til, og f\xc3\xb8ler at faren burde ha fortalt ham det selv. Han forlater dem, g\xc3\xa5r ut igjen og \xc3\xb8delegger d\xc3\xb8ra p\xc3\xa5 veien. Onkel Ben g\xc3\xa5r etter ham. Peter g\xc3\xa5r inn i en n\xc3\xa6rbutikk hvor kassamannen (Michael Barra) gj\xc3\xb8r narr av ham for \xc3\xa5 ikke ha nok penger til \xc3\xa5 kj\xc3\xb8pe sjokolademelk. Som hevn velger Peter \xc3\xa5 ikke stoppe en tyv (Leif Gantvoort) fra \xc3\xa5 robbe kassamannen etter \xc3\xa5 ha truet ham med pistol. Tyven st\xc3\xb8ter p\xc3\xa5 onkel Ben, som pr\xc3\xb8ver \xc3\xa5 stoppe ham. Onkel Ben blir skutt etter en kortvarig slagsm\xc3\xa5l._NEWLINE_Peter overh\xc3\xb8rer senere at en politimann nevner at tyven hadde en stjernetatovering p\xc3\xa5 h\xc3\xa5ndleddet, og han bestemmer seg for \xc3\xa5 hevne seg. Han bygger mekaniske spindelskytere som gj\xc3\xb8r at han kan bruke den kunstige spindelv\xc3\xa6sken han fikk i seg fra Oscorp som et v\xc3\xa5pen. Han lager ogs\xc3\xa5 en uniform gj\xc3\xb8r at han kan g\xc3\xa5 under tittelen som Spider-Man. Imens fremstiller Connors serumet, men finner ut at testing p\xc3\xa5 dyr har resultert i forskjellige grader av genetiske mutasjoner. N\xc3\xa5r Ratha, som h\xc3\xa5per \xc3\xa5 bruke serumet til \xc3\xa5 kurere selskapets kreftsyke direkt\xc3\xb8r Norman Osborn, pr\xc3\xb8ver \xc3\xa5 f\xc3\xa5 ham til \xc3\xa5 teste det ut p\xc3\xa5 mennesker, nekter han \xc3\xa5 gj\xc3\xb8re det. Ratha gir ham sparken. Connors pr\xc3\xb8ver det ut p\xc3\xa5 seg selv, og som en f\xc3\xb8lge av stress forandrer han seg til en kjempe\xc3\xb8gle, snart kjent som the Lizard._NEWLINE_Samme natt \xc3\xb8delegger Spider-Man en politioperasjon ledet av politimester Stacy uten \xc3\xa5 mene det, ved \xc3\xa5 fange en biltyv, og blir jaget av Stacy og hans menn til Brooklyn Bridge, hvor Ratha blir angrepet av the Lizard midt i en trafikkork. Spider-Man kjemper mot the Lizard, som flykter da han forvandler seg tilbake til menneskeform. Imens redder Peter en liten gutt som heter Jack (Jake Keiffer), som var fanget inne i en brennende bil. Jacks far, bygningsarbeideren Ray (C. Thomas Howell), lover \xc3\xa5 gi ham noe tilbake senere for \xc3\xa5 ha reddet s\xc3\xb8nnen._NEWLINE_Peter innleder et forhold med Gwen og forteller henne ogs\xc3\xa5 at han er Spider-Man, samtidig som hennes far gir ut en arrestordre p\xc3\xa5 Spider-Man. Peter begynner \xc3\xa5 mistenke Connors for \xc3\xa5 v\xc3\xa6re the Lizard, som planlegger \xc3\xa5 stjele Ganali Device-prosjektet for \xc3\xa5 spre vaksinen i flytende form utover hele New York, s\xc3\xa5 innbyggere i hele byen kan forvandle seg til kjempe\xc3\xb8gler._NEWLINE_Spider-Man f\xc3\xb8lger sporene, som g\xc3\xa5r ned i kloakkr\xc3\xb8rene, og finner der Connors\' holdested, hvor han har bygget et laboratorium. Han blir der angrepet av the Lizard, men klarer \xc3\xa5 flykte. Under angrepet finner the Lizard ut at Spider-Mans sanne identitet er Peter, og angriper dermed Midtown High School, skolen til Peter. Der utkjemper de en ny duell, som blir avbrutt av at politimester Stacy og hans menn, som jager Spider-Man. The Lizard forvandler seg tilbake til Connors, som stjeler the Ganali Device, og setter kurs for Oscorp-bygningen, hvor han planlegger \xc3\xa5 utl\xc3\xb8se det biologiske angrepet._NEWLINE_Peter kontakter Gwen og ber henne om \xc3\xa5 dra til Oscorp og bruke deres data til \xc3\xa5 lage en motgift. Imens blir Spider-Man fanget av politimester Stacy, som tar av ham masken. Peter overbeviser Stacy om \xc3\xa5 la ham g\xc3\xa5, og greier etterhvert (med god hjelp fra Ray, som instruerer sine kolleger til \xc3\xa5 sette opp en rekke med kraner for \xc3\xa5 gi ham klar bane til) \xc3\xa5 n\xc3\xa5 Oscorp-bygningen, til tross for at han ble skutt i foten av en av politimennene._NEWLINE_Spider-Man og the Lizard utkjemper nok en kamp p\xc3\xa5 toppen av taket, hvor politimester Stacy og hans datter Gwen m\xc3\xb8tes, og Gwen gir ham motgiften. Stacy avleder the Lizard, slik at Spider-Man kan sette inn motgiften i the Ganali Device, men blir d\xc3\xb8delig s\xc3\xa5ret av \xc3\xb8glemutanten. N\xc3\xa5r motgiften settes inn blir Connors\' mutasjon reversert og hans gamle jeg returnerer til overflaten da han redder Peter fra \xc3\xa5 falle fra toppen av bygningen. Peter skynder seg bort til politimester Stacy, som imidlertid d\xc3\xb8r i armene hans._NEWLINE_Etter Stacys begravelse vurderer Peter \xc3\xa5 sl\xc3\xa5 opp med Gwen, ettersom han lovet politimesteren \xc3\xa5 ikke utsette datteren for fare. Gwen blir knust da hun finner det ut, og forlater Peters hus i en blanding av sorg og sinne. Men da Peter h\xc3\xb8rer p\xc3\xa5 den siste meldingen onkel Ben la inn p\xc3\xa5 telefonen hans f\xc3\xb8r han d\xc3\xb8de, gj\xc3\xb8r det at Peter i stedet velger \xc3\xa5 bruke sitt ansvar og sine krefter til \xc3\xa5 beskytte Gwen, og den siste scenen p\xc3\xa5 skolen viser en smilende Gwen da Peter kommer for sent til timen, lover l\xc3\xa6reren at det ikke skal hende igjen og erkl\xc3\xa6rer hviskende til Gwen at brutte l\xc3\xb8fter er de beste som er. I den siste scenen vises Spider-Man mens han raser gjennom gatene i New York, tydelig i ekstase._NEWLINE_I en scene etter rulleteksten blir Connors, som ble lagt inn p\xc3\xa5 psykatrisk sykehus for sine handlinger, bes\xc3\xb8kt av en mystisk mann i "Skyggene" (Michael Massee), som sp\xc3\xb8r Connors om han fortalte Peter sannheten om faren. Connors ber mannen om \xc3\xa5 la Peter v\xc3\xa6re i fred, men mannen bare ler og forsvinner tilbake inn i m\xc3\xb8rket.\n_START_SECTION_\nOm filmen\n_START_PARAGRAPH_\nOpprinnelig skulle filmen ha kommet ut i 2011 under navnet Spider-Man 4 og v\xc3\xa6rt en oppf\xc3\xb8lger til Spider-Man, Spider-Man 2 og Spider-Man 3, men regiss\xc3\xb8r Sam Raimi og hovedskuespiller Tobey Maguire trakk seg ut av prosjektet etter uoverensstemmelser med produksjonsselskapet Sony Pictures. Det var ogs\xc3\xa5 planlagt en femte og sjette film f\xc3\xb8r det skar seg. Dette f\xc3\xb8rte til at det i stedet ble bestemt at filmserien skulle begynne p\xc3\xa5 nytt, med nytt crew og nye skuespillere._NEWLINE_Andrew Garfield ble tidlig i juli 2010 den f\xc3\xb8rste skuespilleren som ble hanket inn, da han vant rollen som Spider-Man/Peter Parker i konkurranse med mange andre unge og kjente skuespillere, som Jamie Bell, Anton Yelchin, Aaron Johnson, Logan Lerman og Josh Hutcherson. Garfield er en stor fan av tegneseriene om Spider-Man, og har flere ganger uttalt at han synes det er en stor \xc3\xa6re \xc3\xa5 f\xc3\xa5 portrettere superhelten. Det ble ogs\xc3\xa5 blant fans uttrykt bekymring over at den gang 27-\xc3\xa5rige Garfield ble valgt til \xc3\xa5 spille high school-eleven Peter Parker fremfor sine yngre konkurrenter, men regiss\xc3\xb8r Marc Webb har uttalt at han synes The Social Network-skuespilleren er det perfekte valget som Parker. Tobey Maguire, som spilte rollen i de originale Spider-Man-filmene, har ogs\xc3\xa5 g\xc3\xa5tt ut offentlig og gitt Garfield sin fulle st\xc3\xb8tte til \xc3\xa5 spille rollen._NEWLINE_N\xc3\xa5r det gjelder Parkers romantiske interesse, gikk det lenge rykter om at b\xc3\xa5de Mary Jane Watson og Gwen Stacy skulle dukke opp i filmen, men senere ble det bekreftet at kun Gwen Stacy vil v\xc3\xa6re den eneste romantiske interessen til Parker i filmen. I likhet med Parker-rollen, var det stor interesse blant unge og veletablerte skuespillerinner om \xc3\xa5 f\xc3\xa5 v\xc3\xa6re Gwen Stacy, som ble portrettert av Bryce Dallas Howard i en noe mindre rolle i Spider-Man 3. B\xc3\xa5de Mia Wasikowska, Emma Roberts og Teresa Palmer ble nevnt flere ganger i prosessen som noen av favorittene, men rollen gikk til slutt til Emma Stone._NEWLINE_Som skurkerollen The Lizard/Dr. Curt Connors ble det lenge ryktet at skuespillere som Christoph Waltz og Michael Fassbender var aktuelle, men agentbyr\xc3\xa5et til Waltz benektet hans innblanding i filmen, mens Fassbender i stedet skrev under for \xc3\xa5 spille Magneto i en annen superheltfilm, X-Men: First Class. Valget falt til slutt p\xc3\xa5 den noe mer ukjente briten Rhys Ifans. Curt Connors var ogs\xc3\xa5 med i de originale Spider-Man-filmene (spilt av Dylan Baker), men da kun som college-l\xc3\xa6reren til Peter Parker, selv om det ble hintet til at han muligens kunne blitt til The Lizard om det hadde blitt laget flere filmer.'